รัฐมนตรีช่วยว่าการกระทรวงกลาโหม ยืนยันการก่อสร้างบ้านพักสวัสดิการให้กับกำลังพลที่จังหวัดเชียงรายกระทำได้เป็นไปตามหลักสากล
เมื่อช่วงค่ำที่ผ่านมา พลเอกชัยชาญ ช้างมงคล รัฐมนตรีช่วยว่าการกระทรวงกลาโหม ชี้แจงกรณีนายวิสาร เตชะธีราวัฒน์ สมาชิกสภาผู้แทนราษฎร เชียงราย พรรคเพื่อไทย กล่าวหาการดำเนินการก่อสร้างบ้านพักสวัสดิการให้กับกำลังพลที่จังหวัดเชียงราย โดยย้ำว่าเป็นสวัสดิการที่กองทัพมอบให้กำลังพลและครอบครัว ซึ่งเป็นไปตามหลักสากล เช่นเดียวกับที่กองทัพทั่วโลกทั้งสหรัฐและอาเซียนล้วนมีสวัสดิการจะทำได้ ซึ่งในส่วนของการดำเนินการเป็นความร่วมมือระหว่างกองทัพบกที่ลงนามความร่วมมือกับกรมธนารักษ์ กระทรวงการคลัง ในการจัดสรรที่ราชพัสดุที่กองทัพไม่ได้ใช้ประโยชน์มาดำเนินการ เช่นเดียวกับ การก่อสร้างสถานพักฟื้นและพักผ่อน มณฑลทหารบกที่ 37 จังหวัดเชียงรายที่เป็นการจัดสรรพื้นที่ให้เกิดดรายได้         ส่วนการปฏิบัติงานของกองอำนวยการรักษาความมั่นคงภายในราชอาณาจักร (กอ.รมน.) ระบุ ไม่ได้ขึ้นตรงกับกระทรวงกลาโหม แต่อยู่ในสังกัดสำนักนายกรัฐมนตรีมีหน้าที่เป็นศูนย์ประสานงานกลางและระดับจังหวัดเพื่อให้การทำงานเกิดประสิทธิภาพทั้งการดูแลประชาชนและภัยพิบัติ ส่วนโครงการติดตั้งแผงโซลาร์เซลล์เพื่อเป็นระบบสูบน้ำจากพลังงานแสงอาทิตย์และเป็นระบบกรองน้ำในหมู่บ้าน จ.แม่ฮ่องสอน และ จ.ตาก ที่เป็นปัญหาอยู่ในขณะนี้ ยืนยันไม่ได้นิ่งนอนใจอยู่ระหว่างแก้ไขปัญหาเพื่อให้กลับมาใช้ได้ตามเดิม พร้อมย้ำว่าทุกโครงการที่ได้ดำเนินการทุกเรื่องโปร่งใสสามารถตรวจสอบได้